钦定古今图书集成/明伦汇编/氏族典/第232卷 > 杨畏知
## 钦定古今图书集成/明伦汇编/氏族典/第232卷 > 杨畏知

按《明外史杨畏知传》：“畏知，宝鸡人。崇祯中，历官云南
副使。初，唐王闻畏知抗贼，进授右佥都御史，巡抚云
南。及孙可望等至，畏知拒战败，投水不死，踞而骂。可
望下马慰之曰：‘闻公名，吾为讨贼来，相与匡扶明室，
非有他也’。畏知乃与至楚雄，略定大理诸郡。时永明
王已称号于肇庆，而诏令不至。可望念得朝命，加王”
封，畏知亦以尊主为言。岁己丑，遣畏知赴肇庆，表请
为金堡等所持，封景国公。遣大理卿赵昱为使，加畏
知兵部尚书同行。时堵引锡曾赐空敕，得便宜行事，
昱乃就与谋，矫命改封平辽王。武康伯胡执恭者，庆
国公陈邦传中军也，守泗城州，与云南接，欲自结可
望。言于邦传，先矫命封可望秦王，可望大喜。亡何，畏
知等至，可望骇不受；畏知曰：“此伪也，所封实景国公。”
可望怒，亲率兵至贵州。十一月，大兵破广州，桂林王
走南宁。事急，遣编修刘茝封可望冀王，可望仍不受。
李定国等劝可望遣畏知终其事，可望许之。明年二
月，畏知至，痛哭自劾，语多侵可望，遂留为东阁大学
士。可望闻之怒，召至贵阳，面责数之。畏知大愤，除头
上冠击可望，遂被杀。